Det var venlige hilsner og store smil der mødte den konservative Morten Thiessen, da han mandag blev vist rundt på sin nye arbejdsplads i Nørresundby. De næste fire år skal den nyvalgte rådmand være politisk chef for Børn- og Ungeforvaltningen i Aalborg Kommune. - Det er gået fantastisk. Jeg har mødt en masse mennesker, som tilsyneladende er enormt fokuserede på det, de skal lave, og de er glade og velmotiverede, så what's not to like, siger Morten Thiessen på sin første arbejdsdag. En drøm går i opfyldelse Et andet sted i Aalborg Kommune er situationen den samme. På Job- og Velværdsforvaltningen har socialdemokratiske Nuuradiin Hussein også første arbejdsdag. Nuuradiin Hussein og Morten Thiesen er blot to af de nye rådmænd i Aalborg Kommune. Faktisk er alle seks rådmænd i kommunen nye i forhold til, hvordan det så ud efter valget i 2017. Den eneste genganger i Aalborg Kommunes politiske ledelse, når man sammenligner med ledelsen umiddelbart efter sidste valg, er borgmester Thomas Kastrup Larsen. Det er ikke en helt almindelig situation, hvis man spørger TV2 Nords politiske analytiker, Søren Wormslev. Det er meget meget usædvanligt, at Aalborgs bystyre har en magistrat, hvor borgmesteren er den eneste, der også sad der for fire år siden, siger han. Mere modspil Søren Wormslev har et bud på, hvad de mange nye rådmænd kommer til at betyder for det politiske liv i Aalborg Kommune. - De her nye politiske kræfter, de vil sikkert ikke lade sig nøje med, hvordan man plejer at gøre, så det kan blive et modspil til borgmesteren, siger han. Thomas Kastrup Larsen udtrykker dog ikke andet end begejstring for, hvad fremtiden med de nye rådmænd vil bringe. - Jeg synes, det er helt fantastisk spændende, for det skaber en fornyelse af vores udvalg, og af den måde vores kommune kan blive ledet på, siger borgmesteren. En fælles start Morten Thiessen erkender, at det kan komme til at tage tid før de mange nye, rigtig kan udfordre borgmesteren i den daglige drift. - Jeg er efterhånden gammel nok til at kende værdien af erfaring. Den er ikke uden betydning, og borgmesteren har meget erfaring, siger den konservative formand. Ifølge Thomas Kastrup Larsen handler det om at løfte en fælles opgave. -  Jeg ser det her som en fælles opgave, hvor vi skal lave en fælles start, siger han. Udover Morten Thiessen og Nuuradiin Hussein, er de andre nye rådmænd Kristoffer Hjort Storm fra Dansk Folkeparti, den radikale Jes Lunde, Enhedslistens Per Clausen og Jan Nymark Thaysen fra Venstre.

Referat:
Der er mange nye drenge i klassen i Aalborg Kommunes forvaltninger, og det kan på sigt få betydning for kommunen. I dag havde de første arbejdsdag.